Ľ. Kaník, minister práce, sociálnych vecí a rodiny SR: (2004-09-22):
Najprv k takej najjednoduchšej veci, pracovným miestam, počtu voľných pracovných miest a počtu ľudí, ktorý na ne pripadá. Pracovné miesta, voľné pracovné miesta v súčasnosti sa nijakým spôsobom nesledujú a neevidujú. To znamená, ja neviem skade tie čísla pochádzajú, ale určite nie zo žiadnych objektívnych zisťovaní. Také zisťovanie totiž neexistuje. Takže dnes hovoriť o nejakom pomere počtu voľných pracovných miest a počtu uchádzačov je ilúzia alebo výmysel, alebo neinformovanosť. Jednoducho je to nekorektný údaj, nezamestnanosť či rastie alebo klesá. No isteže zistenia Štatistického úradu, ktoré sú výberové, boli a sú nemiernou vodou na mlyn a takéto tvrdenia. Faktom však je, že aj v Štatistickom úrade, aj v zisťovaniach úradov práce, ktoré zisťujú odlišné veci, sa ukazuje, že tu nezamestnanosť klesá v tomto roku, že tie trendy sú rovnaké, rozdielne sú výšky a miery. A aby sme to pochopili a aby tomu aj pani poslankyňa Tóthová možno trošičku viac porozumela, tak sa pokúsim jednoduché príklady použiť. Štatistický úrad napr. zahŕňa do počtu nezamestnaných aj regulárneho dôchodcu, ktorý má vymeraný dôchodok a ktorý vo výberovom zisťovaní, keď sa ho spýtajú, či by si nechcel prilepšiť a nájsť si prácu, uvedie, že áno a že prácu hľadá. Ale ja sa pýtam všetkých: Je toto nezamestnaný? No z pohľadu úradu práce nie je, pretože je dôchodca. Takže, samozrejme, toto je prvý deformačný faktor. Druhým je, že v štatistickom zisťovaní sa uvedie ako nezamestnaná aj žena na materskej dovolenke, ktorá za tri mesiace nastúpi do práce, ale ktorá ešte v nej nie je, takže je nezamestnaná. Takisto sa v tomto objaví ako nezamestnaný aj študent, ktorý študuje v riadnej forme štúdia, ale ktorý si chce popri štúdiu zarobiť. Takže vlastne my sme si urobili napr. zle z tohto štatistického pohľadu, že sme umožnili dôchodcom pracovať, čo je podľa mňa veľmi správne, ale sme si takpovediac uplietli na seba z pohľadu štatistík bič. Faktom je, že, či sa nám to už páči alebo nie, nezamestnanosť systematicky klesá, aktuálny údaj za december je 13,2 % nezamestnanosti podľa úradov práce. K pásmu chudoby tiež som sa veľakrát vyjadroval. Riziko pásma chudoby, samozrejme, je opäť vytrhnuté z kontextu. Je to veľmi ako krásne manipulačný údaj, s ktorým sa dá pracovať. Tento ukazovateľ hovorí o tom, koľko domácností sa vo svojich príjmoch nachádza pod 60 % priemerného príjmu. Takže keď máme priemer 15 000 zhruba, tak si ľahko spočítate, čo je to 60 % a o aký príjem, o aký plat na hlavu ide. A tak sa trošku akože reálnejšie potom pozrime na tento ukazovateľ. A druhý argument, ktorý tiež som už veľakrát zopakoval, musím zopakovať, keďže stále počúvam takéto tvrdenia. Podľa tohto ukazovateľa by Bulharsko bolo bohatšou krajinou ako Veľká Británia, pretože vo Veľkej Británii je vyššie riziko pásma chudoby alebo väčší počet domácností sa nachádza v riziku pásma chudoby ako v Bulharsku. Ale už ako len z tohto jednoduchého porovnania vidno, tento jeden ukazovateľ vytrhnúť z kontextu celkového a tvrdiť, že na Slovensku  máme chudobu, ktorá sa dotýka 21 % občanov alebo domácností, je minimálne, jemne povedané, za vlasy pritiahnuté. Posledná poznámka k pánovi Ondriašovi, ktorý horel za návrat spôsobu socializmu, pretože vtedy neboli regionálne rozdiely takmer žiadne alebo žiadne. Je veľmi ľahko vytvárať regionálnu rôznosť smerom dole, je veľmi ľahko urobiť chudobnou rovnako celú krajinu. Ale to by sme naozaj nechceli. A myslím si, že tadiaľ cesta nevedie. Záverom by som chcel povedať. Vláda si uvedomuje regionálne rozdiely. Vláda nie je spokojná s tým, že tu existujú regionálne rozdiely. Svojou hospodárskou politikou, ktorá vedie k najrýchlejšiemu ekonomickému rastu v regióne, k rastu reálnych miezd a rastu reálnych dôchodkov, k investíciám do infraštruktúry, sa snaží odstraňovať tieto regionálne rozdiely. A ako aj z objektívnych zistení vyplýva, zastavilo sa prehlbovanie regionálnych rozdielov takmer vo všetkých ukazovateľoch. A som presvedčený, že v pokračovaní tejto hospodárskej politiky tento pozitívny vývoj bude ďalej pokračovať. K názoru, že treba túto správu vrátiť a dopracovať. Je prirodzené, že to opozícia žiada, pretože takáto diskusia zo strany opozície je vždy vďačná a neexistuje správa, s ktorou by mohla byť opozícia spokojná. Takže zdá sa mi to absolútne zbytočné a neefektívne pokračovať v takýchto nič neprinášajúcich slovných prestrelkách. Ďakujem za pozornosť, to je všetko.